text: Borgmestre: Bevar miljøcentre 
  01 maj 2012 kl. 11.32
  Esbjerg og Ringkøbing-Skjerns borgmestre kæmper for at bevare miljøcentre. Sender brev til miljøminister.
  Borgmestrene i Esbjerg og Ringkøbing-Skjern Kommuner er meget ærgerlige over at erfare i dagspressen, at miljøcentrene i Ribe og Ringkøbing skal lukkes. Derfor har de skrevet et brev til miljøminister Ida Auken.
  
  Huslejen et problem? 
  Begrundelsen for lukningen er høje huslejer, men Johnny Søtrup fra Esbjerg og Iver Enevoldsen fra Ringkøbing-Skjern tvivler på, at det kan være rigtigt. Dels hører miljøcentrene hjemme i statslige bygninger, og dels er huslejeniveauet betydeligt lavere i Vestjylland end i det østlige Danmark.
  
  Hvor blev viljen af? 
  Samtidig fokuserer de i brevet på, at der i Folketinget bredt er enighed om at styrke mulighederne for vækst og udvikling i hele Danmark. 
  - Miljøcentrene var en del af aftalen, da amterne blev nedlagt. En kompensation for den betydelige negative konsekvens for de to gamle amtsbyer Ribe og Ringkøbing. Vi er ærgerlige over, at der tilsyneladende ikke er vilje til denne aftale mere, siger Johnny Søtrup og Iver Enevoldsen i brevet til miljøministeren.
  